ભાજપની સરકારે વહીવટી તંત્રમાં એટલી બઘી બદલીઓ કરી છે કે 2017માં સરકારના જીએડી વિભાગે બહાર પાડેલી ટેલીફોન ડિરેક્ટરીમાં નામ પણ બદલાઇ ચૂક્યાં છે. ચૂંટણી આવતા સુધીમાં સરકારે ઓછામાં ઓછા 2000 કર્મયોગીની બદલીઓ કરી છે. સરકારના 35 ટકા અધિકારીઓ તેમજ કર્મચારીઓ બદલાઇ ચૂક્યાં છે. આટલો મોટો ફેરફાર છતાં ટેલિફોન ડિરેક્ટરી લેવા માટે પડાપડી થાય છે. બદલીની રામાયણ એવી છે કે એક વખત કોઇ ઓફિસરની બદલી થાય તે પછી તેને તે વિભાગમાં સેટ થતાં ઓછામાં ઓછા 30 દિવસની જરૂર પડે છે. એ જ્યારે વિભાગની કાર્યવાહી સમજે તે પહેલાં તેમની બીજા વિભાગમાં બદલી થઇ ચૂકી હોય છે, પછી આપણે કેવી રીતે કહીએ કે વહીવટી તંત્રએ ગુજરાતનો વિકાસ કર્યો છે. અધિકારી અને કર્મચારી બદલાય છે, પરંતુ ફાઇલોની ટ્રાન્સફર થઇ શકતી નથી.